runetrust/blame-folketinget-dk huggingface dataset:
Christian Friis Bach (RV), 2023-11-09:
Tak for spørgsmålet.
Jeg er meget enig.
Bare inden for det sidste år har jeg besøgt en bedrift, hvor tallet lå klart under 10 pct., og en bedrift – nu vil jeg ikke nævne navne og hænge nogen ud – hvor tallet lå oppe over 20 pct., og jeg har hver gang forsøgt at indgå i en konstruktiv dialog om, hvordan man kunne gøre det bedre.
Jeg er enig i, at avlsarbejdet er vigtigt, men staldene er også vigtige, og medarbejderne er virkelig vigtige.
Det betyder noget, om man kan se på en so, om den har det godt, endda på 20 meters afstand, for det skal man kunne i en svinestald.
Det betyder noget, om du kan se, hvordan den vender, om den halter, om den bevæger sig.
Det blik skal man have for det, og det skal man øve sig på, og det kræver uddannelse.
Derfor er jeg meget enig med ordføreren i, at det med, at medarbejderne skal have bedre redskaber og bedre uddannelse til at passe de her dyr, kan være et vigtigt initiativ, og det tror jeg der vil blive taget rigtig godt imod derude, hvis vi sikrede det.
Så der er rigtig mange gode idéer i det her, og jeg ser frem til konstruktive drøftelser og til at arbejde sammen, også med ministeren, som jeg jo ved også gerne vil gøre noget på det her område i forhold til at få det til at ske.
Tak for det, og tak for det her forslag.
Jeg har besøgt mange svinestalde og sostalde og set, at der er stor forskel på dyrevelfærden, på dødeligheden og på de ansatte.
Der er dygtige driftsledere og medarbejdere, som knokler løs og sikrer god dyrevelfærd og lav dødelighed for søer og smågrise og en god driftsøkonomi på samme tid.
De er derude.
Der er dygtige driftsledere, som allerede nu avler målrettet for at få færre smågrise pr. kuld og viser, at det faktisk kan betyde, at der er flere af dem, der overlever, og at de får det bedre.
Men der er også bedrifter, hvor der er alt for langt igen, alt for høj dødelighed, for lav dyrevelfærd og medarbejdere, som mangler viden og redskaber, og stalde, der ikke er tidssvarende.
Det skal vi gøre noget ved, og derfor er vi meget positive over for det her forslag.
Nu vil jeg af hensyn til tiden og udenrigsministeren, der er ankommet, gøre det lidt kort, men der er jo en række andre ordførere, der allerede har peget på, at der er nuancer i de her initiativer, som kunne have været udformet anderledes, så vi måske endda hurtigere kunne nå målene.
Der er EU jo en vigtig spiller i det her.
Vi så gerne, at det her blev løftet op på EU-niveau, så vi ikke bare flytter søer og smågrise hen over grænserne og kører dem lang vej i dyretransporter, hvilket jo ikke giver bedre dyrevelfærd.
Så nogle af initiativerne kunne være udformet lidt anderledes, og vi så også gerne, at det sker gennem EU, og vi vil gerne sikre, at vi samtidig bakker op om landmændene, så de kan arbejde målrettet hen imod bedre en dyrevelfærd.
Med de bemærkninger ser vi positivt på det her forslag.
Vi går konstruktivt og positivt ind i drøftelserne og håber, at vi kan samles om faktisk at få noget til at ske, så vi får bedre dyrevelfærd og lavere dødelighed ude i de danske svinestalde.
Per Larsen (KF), 2023-11-09:
Jeg er fuldstændig enig med ordføreren for forslagsstillerne i, at det, at der dør nogle søer, er ganske uhensigtsmæssigt.
Jeg trøster mig så lidt ved, at det, sådan som jeg læser tallene, kun er i 3 pct. af besætningerne, man har et problem, som er nævneværdigt, og hvor man så også bliver pålagt at lave en handleplan for at nedbringe tallet.
Christian Friis Bach (RV), 2023-11-09:
Ja, og jeg vil sige til hr. Søren Egge Rasmussen, at han ikke skal give op.
Så vi prøver en gang til at se, om vi kan gøre noget i fællesskab, og det har jeg tillid til at vi kan.
Søren Egge Rasmussen (EL), 2023-11-09:
Ordføreren har sikkert ret i, at hvis der er gode priser på kvalitetsvarer, så kan man have en bedre dyrevelfærd, og det er jo egentlig grotesk, hvis det er en del af det store problem.
Nu var ordføreren inde på det med mavesår, og jeg synes ikke, at problemet er så lille, som ordføreren lægger op til at det er.
Altså, mavesår kan jo måles til at være alvorligt, meget alvorligt eller mindre alvorligt, og jeg synes ikke, at det der med, at det kun er et problem i 3 pct. af besætningerne, er retvisende i forhold til de opgørelser, jeg har set.
Vi er et helt andet sted, og det er jo derfor, man er nødt til at se kritisk på, hvad det er for noget foder, grisene får.
Er det for fint formalet?
Mangler der grovfoder?
Får de for meget soja?
Altså, vi er da nødt til at tage alvorligt, at der er så mange af de danske søer, som har mavesår i mindre eller større grad, og jeg synes ikke, at de 3 pct. er et rigtigt tal.
Det er meget muligt, at Landbrug & Fødevarer synes, at det skal skrives ned til et så lavt tal, men jeg mener sådan set, at problemet er større.
Derfor er vi nødt til at se på, hvad det er for noget foder, vi giver vores søer.
Per Larsen (KF), 2023-11-09:
Det er også et beskyttet hjemmemarked, hvor importen af fødevarer er reguleret og begrænset, og det gør jo, at de norske svineproducenter får nogle helt, helt andre priser for deres svinekød.
Det betyder så også, at de måske har mulighed for at investere nogle flere midler i deres staldsystemer og i det hele taget måske har plads til at kunne producere med en højere dyrevelfærd, end man gør i nogle andre lande.
Det skal jeg ikke kunne sige, men vi ved i hvert fald, at de norske bønder ikke klager, for de får rent faktisk rigtig mange penge for det, de producerer.
Søren Egge Rasmussen (EL), 2023-11-09:
Tak for talen.
Det her med, at der i Sverige er en produktion, hvor man ikke må have fikseret søerne, og at der så er en høj smågrisedødelighed, er korrekt.
Men tager man tallene fra Norge og Schweiz, som bruger nogle andre avlsdyr, som får færre grise, så har de sådan set en smågrisedødelighed, som ligger under 20 pct., altså under det danske gennemsnit.
Så noget andet er muligt.
Så refererer ordføreren til, at der i en frilandsproduktion er en høj smågrisedødelighed.
Økologerne har i vidt omfang valgt en anden gris og står nu med en helt anden produktion med langt færre smågrise, der dør.
Der har man sådan set fået indfaset at have en so, der får robuste grise, og her har man så nemmere ved at få smågrisedødeligheden ned.
Så jeg synes ikke, at ordføreren fremlagde alle tal, men kun de svenske tal.
Carsten Bach (LA), 2023-11-09:
Igen refererer jeg meget gerne her på talerstolen til de initiativer, der bliver taget af branchen derude, og mig bekendt er der også et initiativ, som sådan set er sat op af branchen i forhold til at sikre en lavere pattegrisedødelighed, men som møder forhindringer på grund af nogle vurderinger i det administrative system i ministeriet omkring statsstøtteregler og andet.
Der må vi jo bare herindefra prøve at presse på for, at den slags godkendelser og vurderinger kan foretages hurtigst muligt.
Søren Egge Rasmussen (EL), 2023-11-09:
Det tager ikke så lang tid at parre en gris fra Norge og en fra Holland og så satse på en ny avlslinje i stedet for det, som DanBred i Danmark har avlet på i mange år.
Så det sker allerede derude.
Der er sådan set nye tal for, hvad det er for en produktion, man så får.
Det mest bemærkelsesværdige – og det har jeg set et tal på – er, hvad der kommer ud af det af kød i sidste ende, hvis man vælger at bruge en anden gris end det, som man normalt har i Danmark.
Så der er sådan set ikke nogen grund til at frygte fremtiden her, men der er brug for, at der er nogen, der kæmper for dyrevelfærd og ligesom bremser op og siger: Det, der foregår ude i staldene i øjeblikket, er ikke i orden; vi er nødt til at ændre kurs.
Carsten Bach (LA), 2023-11-09:
Igen vil jeg sige, at jeg er på linje med ordføreren og forslagsstilleren, i forhold til at der er nogle udfordringer og at det er noget, vi skal arbejde på over længere tid.
Der har været et andet fokus tidligere.
Man har opnået nogle resultater, som jo næsten er uforståelige, vil jeg faktisk sige.
At der så nu er en situation, hvor man er nødt til at ændre retning en lille smule, synes jeg jo faktisk branchen selv giver meget godt udtryk for og også tager action på med nogle af de initiativer, som også er blevet omtalt af tidligere ordførere på talerstolen i dag.
Men medmindre Enhedslisten også synes, at vi skal til at gøre brug af andre metoder, f.eks. genteknologi, så er det måske nok noget, som helt naturligt tager lidt tid.
Lars Boje Mathiesen (UFG), 2023-11-09:
Jo, jeg husker tydeligt, hvordan Enhedslisten sprang rundt under Thorningregeringen.
Mit spørgsmål er så: Hvem skal de så forhandle med?
Hvis det ikke er Hamas, og hvis Enhedslisten er enig i, at Hamas skal fjernes i Gaza, så må jeg også gå ud fra, at man støtter den aktion, at Hamas bliver fjernet.
For alternativet er, at man ikke fjerner Hamas, og at Israel stopper op nu og trækker sig tilbage, og så kan jeg garantere ordføreren for, at så er Hamas stadig væk ved magten, og så bliver der ikke nogen forhandling for det palæstinensiske folk.
Så hvad er Enhedslistens løsning på det, hvis Israel skal stoppe op og trække sig tilbage og Hamas ikke skal blive fjernet?
Hvad er så løsningen?
Helene Liliendahl Brydensholt (ALT), 2023-11-09:
Selv tak, og jeg noterer mig jo også, at Alternativet og Enhedslisten er meget på samme linje, hvad angår dyrevelfærd.
I den her debat om sodødelighed og pattegrisedødelighed er jeg lidt nervøs for, at vi også sådan kommer lidt til at overfokusere på det.
Jeg skrev et debatindlæg i forbindelse med lanceringen af det her udspil, hvor jeg sådan lidt provokerende skrev, at de døde pattegrise måske er de heldigste af dem alle sammen, fordi de ikke kommer til opleve de grusomme ting, som mange andre grise går igennem i de danske konventionelle landbrug.
Søren Egge Rasmussen (EL), 2023-11-09:
Tak for det.
Tak for støtten til forslaget, og tak for, at Alternativet også sysler med deres egne forslag til, hvordan man kan forbedre dyrevelfærden for produktionsdyrene i det danske landbrug.
Det er der behov for.
Så tak for det, og tak for opbakningen.
Helene Liliendahl Brydensholt (ALT), 2023-11-09:
Tak for ordet, og tak til Enhedslisten for at fremsætte et godt og vigtigt forslag om at forbedre forholdene på en række områder for søer i de danske svinestalde.
Alternativet støtter forslaget fuldt ud og mere til.
Den konventionelle produktion af grise er nemlig kommet så langt på afveje, at det er på tide at gøre op med den her form for produktion.
Vi skal hurtigst muligt have stoppet den uetiske behandling af grisene, som også medfører en enorm miljø- og klimabelastning.
I de konventionelle grisebesætninger opfattes grisene som rene produktionsenheder, som på alle tænkelige og utænkelige måder presses til at yde mest muligt med færrest mulige omkostninger.
Det er blevet en iskold og kynisk industri, hvor dyrene udsættes for frygtelige lidelser i et omfang, som de færreste har fantasi til at forestille sig.
Man skal have oplevet det, og det har jeg desværre også selv gjort .
Selv om der politisk har været fokus på dyrevelfærd gennem årtier, som flere har nævnt, er det jo ikke gået den rigtige vej.
Det er kun gået den forkerte vej.
Forholdene er kun blevet værre.
Siden 2014 er sodødeligheden steget fra 11,9 pct. til 16,5 pct. i 2022, og for pattegrisene har der været en stigning i dødeligheden i de samme år fra 21,2 pct. til 23,3 pct. svarende til 27.655 døde pattegrise hver eneste dag.
Alternativet har netop lanceret et udspil om grisens fremtiden med fokus på grisens trivsel, velfærd og rettigheder og med konkrete tiltag og lovændringer, der er nødvendige for at give grisene og andre dyr i det danske landbrug et værdigt liv.
Vi ser rigtig meget frem til at bringe det med ind i de kommende forhandlinger om bedre dyrevelfærd, som ministeren har sagt han vil indkalde til her i efteråret, så jeg tænker, det er lige på trapperne.
Det haster med lovindgreb, for dyrene lider i det danske landbrug hver eneste dag.
Lars Boje Mathiesen (UFG), 2023-11-09:
Ja, for det er jo noget nationalt, altså at der ligger nogle afgifter, som gør det dyrere at fede grisene op i Danmark efter en vis alder, end det er i Holland og Polen osv.
Pia Kjærsgaard (DF), 2023-11-09:
For Dansk Folkeparti er det meget, meget væsentligt, at vi kigger på de dyretransporter, så jeg vil gerne tage alt meget positivt op.
Vi har diskuteret det i evigheder, og nu kan jeg se, at det igen igen bliver et meget, meget stort emne i forhold til europaparlamentsvalgkampen.
Det er fint.
Jeg har bare et indtryk af, at når europaparlamentsvalget er overstået, så dør det igen, og der kan det godt være, at vi skal gøre noget nationalt.
Lars Boje Mathiesen (UFG), 2023-11-09:
Det var, fordi ordføreren sagde, at hun ikke kunne forstå, hvorfor der ikke kunne blive slagtet mere i Danmark, og hvorfor vi f.eks. skulle lukke ned i Sæby, osv.
En af hovedårsagerne til det er jo afgifter, altså at det er for dyrt i Danmark, og at det derfor er bedre for griseavlerne at sende småsvin af sted til Tyskland, Holland og Polen, hvor de kan blive fedet op med foder, som simpelt hen er billigere, og så de også kan blive slagtet dér, for lønningerne er lavere, fordi de har et lavere skatteniveau.
Så mit spørgsmål går selvfølgelig på, om DF vil være villig til at kigge på de afgifter og få sænket dem, således at vi igen kan blive konkurrencedygtige i Danmark.
Pia Kjærsgaard (DF), 2023-11-09:
Det vil jeg rigtig gerne, men så kommer jeg bare tilbage til kernen, nemlig at det så bliver meget, meget dyrt, for så kommer presset, så kommer der en forringet konkurrenceevne.
Og der beklager jeg virkelig, at en frihandelsaftale med 270 millioner ikke specielt købedygtige sydamerikanere viser sig at være vigtigere end forbedringer for millioner af europæiske produktionsdyr.
Det fatter jeg simpelt hen ikke.
Men jeg synes, det er en væsentlig ting i hele den her diskussion, at EU er så, jeg vil ikke engang sige fodslæbende, men i den grad kyniske, i forhold til at man kan afsætte mere til Sydamerika.
Det fatter jeg simpelt hen ikke.
Søren Egge Rasmussen (EL), 2023-11-09:
Der bliver rig mulighed for at stille spørgsmål til mig lige om lidt, når jeg kommer op på talerstolen.
Det er jo klart, at vi hænger sammen internationalt, og der synes jeg også, man skal have øje på, hvad det er for nogle krav, der kunne blive stillet, f.eks. i Tyskland, i forhold til de levende grise, som bliver eksporteret fra danske stalde til Tyskland.
Vi står faktisk med nogle problemer, hvis det er sådan, at man ikke er opmærksom på, hvad det er for nogle krav, der bliver stillet udefra.
Så er det jo korrekt, at EU har droppet at arbejde seriøst for dyrevelfærd, og hvad gør vi så?
Så er vi nødt til at tage nogle initiativer i Danmark og prøve at gå videre.
Vi er sådan set for, i Enhedslisten, at man går videre end minimumskravene, og jeg ved ikke helt, om Dansk Folkeparti er det samme sted.
Er Dansk Forligsparti, her i Folketinget, med på at prioritere dyrevelfærd, selv om det er på koalitionskurs med EU?
Pia Kjærsgaard (DF), 2023-11-09:
Det kan jeg bestemt godt se, og jeg synes faktisk, det er noget er det, som vi skal gå videre med i udvalget, netop de tanker eller forhold, som ordføreren kommer ind på her – helt klart.
Altså, hvad kan i virkeligheden betale sig?
Der er netop de der forfærdelige ting, som ordføreren nævner, og som koster, og kan man i stedet for forbedre, synes jeg, vi skal gøre det, men det skal jo ske i en større sammenhæng.
Jeg vil godt lige spørge ordføreren, hvis det er tilladt – det tror jeg det er – om man er opmærksom på det, der lige for nylig er kommet i forhold til EU.
For EU er jo også en eller anden faktor i det her, desværre, kan man sige, for der har fagtidsskriftet EUobserver klarlagt et beslutningsforløb, som viser, at ud af et nogle forbedringer inden for fire centrale dyrevelfærdsområder – nye skærpede krav til produktionsdyrs levevilkår, forbud mod visse slagtemetoder, fødevaredeklaration og strammere krav til transport af dyr – er tre af forslagene droppet, fordi man skal have en handelsaftale med helt, helt andre lande uden for EU.
Og undskyld at jeg stiller spørgsmålet, men tror jeg også, det optager ordføreren.
Søren Egge Rasmussen (EL), 2023-11-09:
Det er da godt, at Dansk Folkeparti støtter intentionen.
Det ville da være et plus.
De 10 millioner pattegrise, der dør for tidligt i Danmark, har man jo heller ikke nogen økonomisk gevinst af.
Jeg synes, vi er havnet et sted, hvor dyrevelfærden i de danske svinestalde for alvor halter og man er nødt til at gøre noget.
Det kunne jo godt ende med, at der faktisk er noget af det, der ville være en fordel i økonomisk, så man løste nogle af landmandens problemer.
Så jeg håber, at ordføreren kan se, at der også godt kunne være noget bedre dyrevelfærd, som kunne give en bedre økonomi.
Tak, og tak for talen.
Det er jo sikkert helt korrekt, at der er stor forskel på, hvad der sker ude i de grisebesætninger, og når jeg ser et gennemsnitstal for sodødelighed på 16½ pct. og man godt ved, at der er en del landmænd, hvor tallet er langt under 10 pct., så må der være nogle, der ligger i den virkelig dårlige ende.
Man kan da ikke acceptere så høj en sodødelighed i noget, som er en legal kødproduktion i Danmark.
Så jeg er sådan set helt med på, at vi skal have fundet ud af, hvad det er for nogle virkemidler, der skal tages i anvendelse, og jeg tror egentlig, at avlsarbejdet er det allervigtigste.
Det, at man ender med, at så mange smågrise bliver født derude, og at soen bliver presset til at føde så mange grise eller også dør af det, er sådan set med til at skabe nogle problemer, som vi har en politisk pligt til at løse.
Så jeg ser frem til at have en fortsat dialog med Radikales ordfører om at finde gode løsninger.
Alex Ahrendtsen (DF), 2023-11-09:
Det samme gælder jo i Danmark og i resten af Europa.
Så har vi selvfølgelig en chance.
Lars Boje Mathiesen (UFG), 2023-11-09:
Jeg er meget enig i analysen af Sverige.
Men udfordringen er jo statsborgerskabet, som den svenske stat, systemet, har givet med løs hånd til muslimske indvandrere, hvilket gør den her udfordring væsentlig større.
Det er en udfordring, vi også har i Danmark, men den er endnu større i Sverige.
Hvad er ordførerens tolkning og analyse, i forhold til om det er lykkedes for Sverige?
Jeg synes, jeg hørte, at man er optimistisk og tror, at det vil lykkes for den svenske stat.
Alex Ahrendtsen (DF), 2023-11-09:
Det er jeg jo enig i.
Det er en prekær situation, som Sverige har bragt sig i på grund af den hæmningsløse indvandring.
Det er jo noget underligt noget med Sverige.
Det er et land, der ofte bevæger sig i blokke.
Man bevæger sig i en enhed.
Tidligere bevægede man sig i en enhed mod det multikulturelle.
Det, jeg ser nu, er, at man bevæger sig væk fra det multikulturelle og hen imod at sikre staten.
Når først eliten i Sverige rykker sammen, sker der noget, og de kommer til at rykke sig langt mere, end vi har gjort, og det bliver ikke kønt at følge.
Så jeg er ligesom hr. Lars Boje Mathiesen stærkt bekymret for Sverige, og det kan i en periode selvfølgelig blive nødvendigt at sikre vores grænser mod også Sverige.
Lars Boje Mathiesen (UFG), 2023-11-09:
Tak for en god tale.
Jeg deler bekymringen.
Jeg tror måske, min bekymring for Sverige er større end ordførerens – men det kan godt være, at jeg kan blive afkræftet i det – for jeg tror ikke, at Sverige på sigt, medmindre de også beslutter sig for en massedeportation, kommer til at overleve som et demokratisk nordisk land.
Og vi kommer fra dansk side til at skulle have langt strengere indrejseregler fra og langt større grænsekontrol mod Sverige, end hvad vi har haft og hvad vi gerne vil have som fælles nordiske nationer.
Christian Friis Bach (RV), 2023-11-09:
Det er jeg enig i.
Men hvis vi kæmper med det, vi tror på, med retsstaten og menneskerettighederne og folkeretten, så styrker vi vores stemme i hele verden, mens jeg er bekymret for, at Israel med det, der sker lige nu, svækker sin stemme i verden, og de skubber til ekstremismen og fundamentalismen, ikke bare i regionen og i Gaza og de palæstinensiske områder, men i hele verden.
Det er der, vi også skal huske, hvad det globale regnestykke ved at gå til den her konflikt på den ene eller den anden måde er.
Og der tror jeg bare, at hvis vi gik til den med det, vi tror på, og det, vi har bygget op, med retsstaten og demokratiet og menneskerettighederne, så ville vi nå meget længere, både i regionen og i verden.
Sjúrður Skaale (JF), 2023-11-09:
Tak for svaret.
Jeg forudsætter heller ikke, at der er et enkelt svar.
Dem, der siger, der er et enkelt svar, tager fejl.
Selvfølgelig skaber det flere jihadister, men f.eks. at sige, at man stiller sig på de civiles side, og at vi skal have en våbenhvile osv., er heller ikke en enkel ting.
Det er også farligt.
Der er ingen, der har en enkel opskrift på det her.
Det er bare en kommentar.
Christian Friis Bach (RV), 2023-11-09:
Der er helt sikkert formørkede, brutale og hævntørstige mennesker, som ikke vil indgå i nogen form for dialog, og som på ingen måde vil indgå i nogen form for våbenhvile.
Hvad hvis vi rakte ud til dem?
Gør vi det ved at bombe de familier, der så mister deres børn, deres søstre og deres mødre?
Jeg mener, at erfaringerne i Afghanistan tilsiger, at vi måske kommer til at skabe flere, og derfor er der jo ikke et enkelt svar på spørgsmålet.
Men vi skal have dem med os i Palæstina og i den palæstinensiske befolkning, som vil det samme som os, og som vil freden og demokratiet.
Dem rækker vi ud til gennem en våbenhvile, ikke gennem et fortsat bombardement.
Sjúrður Skaale (JF), 2023-11-09:
Tak for en fin tale.
Nu kender ordføreren langt mere til det her, end jeg gør.
Han har været der, og han kender pinslerne bedre end de fleste, så jeg takker for det engagement, han viser.
Jeg vil dog sige, at når ordføreren taler om en våbenhvile, er det, som om ordføreren forudsætter, at der er en logisk, rationel aktør på den anden side.
Ordføreren har helt sikkert hørt den optagelse af jihadisten, der ringede hjem den 7. oktober til sine forældre og sagde
: Mor og far, jeg har slået ti jøder ihjel.
De ligger her og bløder.
Jeres søn er martyr.
Mor og far, er I ikke stolte af mig?
Altså, det er jo jihadister, og det er en dødskult.
Det er mennesker, der tror, de kommer i himlen, hvis de slår jøder ihjel.
Og så er det, jeg tænker: Kan man indgå en våbenhvile?
Der var jo våbenhvile den 5. oktober.
Der var der våbenhvile.
Kan man indgå en våbenhvile med mennesker, som elsker døden mere, end andre elsker livet, og som tror, at de kommer i himlen, hvis de slår jøder ihjel?
Kan man overhovedet forhandle rationelt med sådan nogle mennesker?
Christian Friis Bach (RV), 2023-11-09:
Jeg vil ikke komme med noget forsvar for Hamas på nogen måde.
Men jeg vil dog notere, at det faktisk kun var den militaristiske del af Hamas, der var på EU's terrorliste, som jeg forstår det.
Og Hamas er jo flere ting; Hamas var et politisk parti, Hamas var en social bevægelse, og Hamas havde brigaden, altså den militaristiske og ekstremistiske brigade, og det er dem, der har stået i spidsen for det her angreb.
Og det er jo det, Erdogan taler ind i; han taler ind i, at han har set et politisk parti, som han ville tale med.
Nu har Hamas ødelagt det for sig selv.
Den ekstremistiske del har ødelagt det for dem alle, og der er ikke andet at gøre end at kalde det samlede Hamas for en terrororganisation, hvis de bakker op om det, der er sket, og om dem, der er de ansvarlige.
Trine Pertou Mach (EL), 2023-11-09:
Der er kun ét svar på det her, og det er det lange, seje træk for en løsning, hvor både israelere og palæstinensere kan nyde rettigheder og sikkerhed inden for de grænser, de har.
Lars Løkke Rasmussen (M), 2023-11-09:
Tak for det.
Det er udførligt omtalt i den redegørelse, vi debatterer her i dag.
Og det er rigtigt, at jeg så reflekterede lidt her i går i mine slutbemærkninger.
Måske er det i virkeligheden også for at fastholde ambitionen om det gode samarbejde, al den stund at jeg nu har været udenrigsminister i et år og haft en ambition om at lave en arktisk strategi, men også en forståelse for, at den skal udarbejdes for hele rigsfællesskabet, og at der er brug for et grønlandsk input, som så ikke er kommet endnu, og som jeg har efterspurgt ad en række omgange – og det afventer jeg så respektfuldt – således at kongeriget Danmark kan forlade den position, vi har for nærværende, hvor vi er den eneste arktiske stat, der ikke har en arktisk strategi.